
ܛܘܼܥܵܡܹ̈ܐ ܕܫܲܒܼܪܘܼܬܵܐ - ܒܘܼܩܵܪܵܘܟܼܘܿܢ ܓ̰ܘܼܘܸܒܹܐ
health.gov.au/childhoodimmunisation (http://health.gov.au/childhoodimmunisation)
ܐܝܼܬܠܵܘܟܼܘܿܢ ܟܠ ܒܘܼܩܵܪܹ̈ܐ ܕܗܵܘܝܼ ܒܘܼܬ ܡܚܲܣܢܵܢܘܼܬܵܐ ܝܲܢ ܛܘܼܥܵܡܹ̈ܐ؟
 ܐܲܚܢܲܢ ܟܦܝܼܫܠܲܢ ܦܘܼܢܵܝܹ̈ܐ ܩܵܐ ܐܵܢܝܼ ܒܘܼܩܵܪܹ̈ܐ ܕܬܸܢܝܵܐܝܼܬ ܟ̰ܡ ܙܵܘܕܵܐ ܦܝܼܫܹܐ ܝܢܵܐ ܒܘܼܩܪܹܐ ܒܘܼܬ ܛܘܼܥܵܡܹ̈ܐ ܕܫܲܒܼܪܘܼܬܵܐ.
ܕܵܐܟܼܝܼ ܛܘܼܥܵܡܹ̈ܐ ܟܹܐ ܦܵܠܚܝܼ
ܕܵܐܟܼܝܼ ܟܹܐ ܦܵܠܚܝܼ ܛܘܼܥܵܡܹ̈ܐ ؟
ܛܘܼܥܵܡܹ̈ܐ ܟܹܐ ܢܵܛܪܝܼ ܠܲܢ ܒܡܲܦܠܲܚܬܵܐ ܕܡܣܲܬܪ̈ܵܢܘܼܝܵܬܹܐ ܟܝܵܢܵܝܹ̈ܐ ܕܦܲܓܼܪܲܢ ܩܵܐ ܒܢܵܝܬܵܐ ܕܥܸܨܝܵܢܘܼܬܵܐ (ܕܲܠܩܘܼܒܼܠܵܝܘܼܬܵܐ) ܠܫܘܼܠܗܵܒܼܹ̈ܐ ܡܬܘܼܚܸܡܹ̈ܐ ܡܼܢ ܩܵܕ݇ܡ ܕܕܵܩܪܲܚ ܒܝܼܲܝܗܝ.
ܐܝܼܡܲܢ ܕܚܲܕ ܫܲܒܼܪܵܐ ܩܲܒܸܠ ܚܲܕ ܛܘܼܥܵܡܵܐ، ܦܲܓܼܪܹܗ ܟܹܐ ܡܲܦܪܹܐ ܚܲܕ ܥܸܢܝܵܢܵܐ ܚܲܣܝܼܢܵܐ ܒܚܕܵܐ ܐܘܼܪܚܵܐ ܕܵܡܝܵܢܬܵܐ ܠܗܿܝ ܐܘܼܪܚܵܐ ܕܥܵܒܼܹܕܠܵܗܿ ܡܼܢ ܒܵܬ݇ܪ ܓܠܲܚܬܵܐ ܠܚܲܕ ܡܲܪܥܵܐ. ܐܸܢ ܗܿܘ ܫܲܒܼܪܵܐ ܕܩܝܼܪܠܹܗ ܒܡܲܪܥܵܐ ܒܕܲܥܬܝܼܕ، ܛܲܟܼܣܵܐ ܕܚܲܣܝܼܢܘܼܬܹܗ ܟܹܐ ܕܵܟܼܹܪ ܠܡܲܪܥܵܐ ܘܟܹܐ ܡܲܥܒܼܸܕ ܥܸܢܝܵܢܵܐ ܒܓ̰ܲܠܕܘܼܬܵܐ، ܚܣܵܟܼܬܵܐ ܕܡܲܪܥܵܐ ܡܼܢ ܛܲܘܲܪܬܵܐ (ܦܪܵܣܬܵܐ).
ܛܘܼܥܵܡܹ̈ܐ ܟܹܐ ܝܵܗܒܼܝܼ ܠܲܢ ܢܵܛܘܿܪܘܼܬܵܐ ܕܠܵܐ ܣܲܒܲܒܬܵܐ ܕܡܲܪܥܵܐ. ܐܵܢܝܼ ܝܼܢܵܐ ܒܘܼܫ ܫܲܝܢܵܝܹ̈ܐ ܡܼܢ ܛܦܵܝܬܵܐ ܕܡܲܪܥܵܐ ܒܓܵܢܹܗ.
ܙܵܘܕܵܐ:
What is immunisation video | Australian Academy of Science (https://science.org.au/our-focus/science-everyone/science-immunisation/1-what-immunisation)
About immunisation | Australian Government Department of Health, Disability and Ageing (https://www.health.gov.au/topics/immunisation/about-immunisation)
Questions about vaccination | Australian Government Department of Health, Disability and Ageing (https://www.health.gov.au/resources/publications/questions-about-vaccination?language=en)
ܕܵܐܟܼܝܼ ܟܹܐ ܢܵܛܪܵܐ ܛܲܥܲܡܬܵܐ ܠܫܲܒܼܪܹ̈ܐ ܘܠܟܢܘܼܫܬܵܐ ؟
ܛܲܥܲܡܬܵܐ ܟܹܐ ܢܵܛܪܵܐ ܠܫܲܒܼܪܹ̈ܐ ܕܲܠܩܘܼܒܼܠ ܡܲܪ̈ܥܹܐ ܩܲܫܝܹ̈ܐ ܕܡܵܨܝܼ ܡܲܡܛܝܼ ܠܦܠܵܛܹ̈ܐ ܓܹܒܵܢܵܝܹ̈ܐ ܒܸܚܒܼܵܫܵܐ ܫܲܦܠܘܼܬܵܐ ܘܐܵܦ ܡܵܘܬܵܐ. ܒܛܲܥܲܡܬܵܐ ܕܫܲܒܼܪܵܘܟܼܘܿܢ، ܐܲܚܬܘܿܢ ܗܲܝܘܼܪܹܐ ܝܬܘܿܢ ܒܢܛܵܪܬܵܐ ܕܗܲܕܵܡܹ̈ܐ ܐ݇ܚܹܪ݇ܢܹ̈ܐ ܕܒܲܝܬܘܼܬܵܘܟܼܘܿܢ ܐܵܢܝܼ ܕܝܼܢܵܐ ܓܠܝܼܚܹ̈ܐ ܠܩܸܢܛܵܐ ܘܒܲܠܟܵܐ ܫܲܪܝܼ ܒܸܗܘܵܝܵܐ ܪܵܒܵܐ ܡܸܪܥܝܹܐ ܐܸܢ ܛܦܹܐܠܗܘܿܢ ܒܡܲܪܥܵܐ، ܐܲܝܟܼ ܢܸܫܹ̈ܐ ܒܛܝܼܢܹ̈ܐ، ܐ݇ܢܵܫܹ̈ܐ ܥܒܼܝܼܪܹ̈ܐ ܒܫܸܢܹ̈ܐ ܘܐ݇ܢܵܫܹ̈ܐ ܕܐܝܼܬܠܗܘܿܢ ܐܲܝܟܲܢܘܵܬܹ̈ܐ ܚܘܼܠܡܵܢܵܝܹ̈ܐ. ܐܝܼܡܲܢ ܕܪܵܒܵܐ ܐ݇ܢܵܫܹ̈ܐ ܓܵܘ ܟܢܘܼܫܬܵܐ ܦܝܼܫܹܐ ܝܢܵܐ ܛܘܼܥܸܡܹ̈ܐ، ܪܵܒܵܐ ܥܲܣܩܵܐ ܝܠܵܗܿ ܩܵܐ ܡܲܪܥܵܐ ܩܵܐ ܕܦܵܪܹܣ ܣܲܒܵܒ ܐ݇ܢܵܫܹ̈ܐ ܒܘܼܫ ܚܲܕܟ̰ܵܐ ܡܸܬܗܵܘܝܵܢܬܵܐ ܝܠܵܗܿ ܕܬܵܦܩܝܼ ܒܚܲܕ ܦܲܪܨܘܿܦܵܐ ܛܸܦܝܵܐ ܘܛܵܦܝܼ ܒܡܲܪܥܵܐ. ܐܲܝܵܐ ܟܹܐ ܦܵܝܫܵܐ ܩܪܝܼܬܵܐ ܚܲܣܝܼܢܘܼܬܵܐ ܕܟܸܢܫܵܐ.
ܝܘܼܬܪܵܢܵܐ ܕܚܲܣܝܼܢܘܼܬܵܐ ܕܟܸܢܫܵܐ ܝܼܠܹܗ ܕܐܲܚܢܲܢ ܡܵܨܲܚ ܢܵܛܪܲܚ ܠܐܵܢܝܼ ܕܠܹܐ ܡܵܨܝܼ ܦܵܝܫܝܼ ܛܘܼܥܸܡܹ̈ܐ، ܒܸܚܒܼܵܫܵܐ ܫܲܒܼܪܹ̈ܐ ܝܲܢܩܹ̈ܐ ܐܵܢܝܼ ܕܝܼܢܵܐ ܪܵܒܵܐ ܙܥܘܿܖܹ̈ܐ ܕܦܵܝܫܝܼ ܛܘܼܥܸܡܹ̈ܐ ܝܲܢ ܐ݇ܢܵܫܹ̈ܐ ܕܠܹܐ ܡܵܨܝܼ ܦܵܝܫܝܼ ܛܘܼܥܸܡܹ̈ܐ ܩܵܐ ܣܲܒܵܒܹ̈ܐ ܐܵܣܝܵܝܹ̈ܐ.
ܙܵܘܕܵܐ:
What is immunisation video | Australian Academy of Science (https://science.org.au/our-focus/science-everyone/science-immunisation/1-what-immunisation)
About immunisation | Australian Government Department of Health, Disability and Ageing (https://www.health.gov.au/topics/immunisation/about-immunisation)
Questions about vaccination | Australian Government Department of Health, Disability and Ageing (https://www.health.gov.au/resources/publications/questions-about-vaccination?language=en)
ܡܘܿܕܝܼ ܐܝܼܬ ܓܵܘ ܛܘܼܥܵܡܹ̈ܐ ؟
ܛܘܼܥܵܡܹ̈ܐ ܟܹܐ ܚܵܒܼܫܝܼ ܚܲܕ ܡܸܢܝܵܢܵܐ ܕܡܠܘܿܐܹ̈ܐ ܡܪܲܟܒܼܹ̈ܐ ܒܸܚܒܼܵܫܵܐ ܚܲܕ ܕܲܠܩܘܼܒܼܠܵܝܵܐ، ܐܲܝܢܝܼ ܕܝܠܹܗ ܚܲܕ ܦܸܨܠܵܐ ܡܫܘܼܚܠܸܦܵܐ ܕܒܼܵܝܪܘܿܣ، ܒܲܟܬܝܼܪܝܵܐ ܝܲܢ ܣܲܡܵܐ ܕܟܹܐ ܗܵܘܹܐ ܣܲܒܵܒ ܕܡܲܪܥܵܐ.
ܡܠܘܿܐܹ̈ܐ ܡܪܲܟܒܼܹ̈ܐ ܐ݇ܚܹܪ݇ܢܹ̈ܐ ܐܲܝܟܼ ܡܠܘܿܐܹ̈ܐ ܡܥܲܕܖ̈ܵܢܹܐ، ܡܠܘܿܐܹ̈ܐ ܚܲܡܝܵܢܹ̈ܐ ܘܡܲܫܠܝܵܢܹ̈ܐ ܟܹܐ ܐܲܟܸܕܝܼ ܕܛܘܼܥܵܡܹ̈ܐ ܝܼܢܵܐ ܫܲܝܢܵܝܹ̈ܐ (ܣܲܠܵܡܲܬ) ܘܡܲܥܒܕܵܢܹ̈ܐ (ܐܝܼܬܠܗܘܿܢ ܟܵܐܪ)، ܗܲܝܘܼܪܹܐ ܠܚܲܠܲܢܬܵܐ ܕܥܸܢܝܵܢܵܐ ܕܚܲܣܝܼܢܘܼܬܵܐ، ܒܫܒܼܵܩܬܲܝܗܝ ܕܦܵܠܚܝܼ ܒܘܼܫ ܨܦܵܝܝܼ.
ܡܠܘܿܐܹ̈ܐ ܡܪܲܟܒܼܹ̈ܐ ܕܛܘܼܥܵܡܹ̈ܐ ܡܵܨܝܼ ܕܡܲܒܝܸܢܝܼ ܠܵܐ ܝܕܝܼܥܹ̈ܐ ܐܝܼܡܲܢ ܕܐܵܢܝܼ ܦܵܝܫܝܼ ܣܕܝܼܪܹ̈ܐ ܥܲܠ ܚܲܕ ܦܸܬܩܵܐ ܡܚܵܘܝܵܢܵܐ (ܠܵܝܒܸܠ). ܐܝܼܢܵܐ ܪܵܒܵܐ ܡܼܢ ܐܵܢܝܼ ܡܢܵܘܵܬܹ̈ܐ ܡܘܼܦܠܸܚܹܐ ܓܵܘ ܛܘܼܥܵܡܹ̈ܐ ܟܹܐ ܡܲܒܝܸܢܝܼ ܟܝܵܢܵܐܝܼܬ ܓܵܘ ܦܲܓܼܪܵܐ، ܓܵܘ ܡܲܚܕܘܼܪܵܐ، ܘܓܵܘ ܡܹܐܟܼܘܼܠܝܵܬܹ̈ܐ ܕܟܹܐ ܐܵܟܼܠܲܚ ܠܗܘܿܢ. ܟܠܲܝܗܝ ܡܠܘܿܐܹ̈ܐ ܡܪܲܟܒܼܹ̈ܐ ܓܵܘ ܛܘܼܥܵܡܹ̈ܐ ــ ܘܐܵܦ ܛܘܼܥܵܡܹ̈ܐ ܒܓܵܢܲܝܗܝ ــ ܝܼܢܵܐ ܦܝܼܫܹܐ ܨܘܼܚܨܸܝܹ̈ܐ ܒܡܸܠܝܘܼܬܵܐ ܘܗܘܝܼܬܵܐ ܝܠܵܗܿ ܡܲܪܗܵܝܬܵܐ ܕܥܲܝܢܵܐ ܥܲܠܲܝܗܝ ܩܵܐ ܐܲܟܲܕܬܵܐ ܕܐܵܢܝܼ ܝܼܢܵܐ ܫܲܝܢܵܝܹ̈ܐ.
ܙܵܘܕܵܐ:
What is in the vaccines? | Sharing Knowledge about Immunisation (https://skai.org.au/childhood/questions/what-vaccines)
What is immunisation video | Australian Academy of Science (https://science.org.au/our-focus/science-everyone/science-immunisation/1-what-immunisation)
What ingredients are in vaccines? | Questions about vaccination | Australian Government Department of Health, Disability and Ageing (https://www.health.gov.au/resources/publications/questions-about-vaccination?language=en)
ܟܹܐ ܛܵܦܝܼ ܚܲܕܟܡܵܐ ܫܲܒܼܪܹ̈ܐ ܒܡܲܪܥܵܐ ܐܵܦ ܐܸܢ ܦܝܼܫܠܗܘܿܢ ܡܚܘܼܣܢܸܢܹ̈ܐ ؟
ܗܹܐ، ܡܸܬܗܵܘܝܵܢܬܵܐ ܝܠܵܗܿ ܣܲܒܵܒ ܠܲܝܬ ܚܲܕ ܛܘܼܥܵܡܵܐ ܕܝܼܠܹܗ ܡܲܥܒܕܵܢܵܐ 100 ܐܸܡܘܼܢܹ̈ܐ. ܫܲܘܝܘܼܝܵܬܹ̈ܐ ܕܢܵܛܘܿܪܘܼܬܵܐ ܡܙܘܼܘܸܕܹ̈ܐ ܒܛܘܼܥܵܡܹ̈ܐ ܦܪܝܼܫܹ̈ܐ ܝܢܵܐ، ܒܘܼܬ ܗܵܕܟܼܵܐ ܒܸܕ ܗܵܘܹܐ ܚܲܕ ܡܸܢܝܵܢܵܐ ܙܥܘܿܪܵܐ ܕܐ݇ܢܵܫܹ̈ܐ ܕܠܹܐ ܡܛܲܘܸܪܝܼ ܡܚܲܣܢܵܢܘܼܬܵܐ ܘܒܲܠܟܵܐ ܗܵܠܵܐ ܛܵܦܝܼ ܒܡܲܪܥܵܐ. ܐܸܢ ܐܵܢܝܼ ܦܝܼܫܹܐ ܝܢܵܐ ܛܘܼܥܸܡܹ̈ܐ، ܥܝܵܕܵܐܝܼܬ ܟܹܐ ܡܢܲܣܝܼ ܡܲܪܥܵܐ ܚܷܲܕܟ̰ܵܐ ܒܘܼܫ ܩܲܫܝܵܐ ܡܼܢ ܐܸܢ ܠܵܐ ܗܵܘܝܼ ܝܗܘܵܘ ܛܘܼܥܸܡܹ̈ܐ.
ܫܲܝܢܘܼܬܵܐ (ܣܲܠܵܡܲܬܘܼܬܵܐ) ܕܛܘܼܥܵܡܵܐ
ܝܼܢܵܐ ܛܘܼܥܵܡܹ̈ܐ ܫܲܝܢܵܝܹ̈ܐ ؟
ܗܹܐ، ܛܘܼܥܵܡܹ̈ܐ ܝܼܢܵܐ ܫܲܝܢܵܝܹ̈ܐ. ܟܠܲܝܗܝ ܛܘܼܥܵܡܹ̈ܐ ܟܹܐ ܥܵܒܼܪܝܼ ܬܚܘܿܬ ܨܲܚܨܵܝܵܬܹ̈ܐ ܪܵܒܵܐ ܩܲܫܝܹ݁̈ܐ ܩܵܐ ܐܲܟܲܕܬܵܐ ܕܐܵܢܝܼ ܝܼܢܵܐ ܫܲܝܢܵܝܹ̈ܐ ܘܡܲܥܒܕܵܢܹ̈ܐ ܡܼܢ ܩܵܕ݇ܡ ܕܦܵܝܫܝܼ ܡܫܘܼܪܸܪܹ̈ܐ ܩܵܐ ܡܲܦܠܲܚܬܵܐ ܓܵܘ ܐܘܿܣܬܪܵܠܝܵܐ ܒܝܲܕ ܡܕܲܒܪܵܢܘܼܬܵܐ ܕܡܠܘܿܐܹ̈ܐ ܡܐܵܣܝܵܢܹ̈ܐ (Therapeutic Goods Administration - TGA). ܐܵܗܵܐ ܟܹܐ ܚܵܒܼܹܫ ܡܲܫܩܠܹ̈ܐ ܦܪܝܼܫܹ̈ܐ ܕܓ̰ܲܪܲܒܝܵܬܹ̈ܐ ܒܹܝܬ ܐܵܣܝܘܼܬܵܢܵܝܹ̈ܐ ܘܨܲܚܨܵܝܬܵܐ ܕܡܠܘܿܐܹ̈ܐ ܡܪܲܟܒܼܹ̈ܐ. ܛܘܼܥܵܡܹ̈ܐ ܕܠܹܐ ܬܲܡܸܡܝܼ ܠܟܲܝܠܹ̈ܐ ܕܕܝܼܠܵܝܘܼܬܵܐ ܘܫܲܝܢܘܼܬܵܐ ܠܹܐ ܝܢܵܐ ܦܝܼܫܹܐ ܡܫܘܼܪܸܪܹ̈ܐ ܘܠܹܐ ܦܝܼܫܹܐ ܡܸܬܩܲܢܝܵܢܹ̈ܐ ܩܵܐ ܡܲܦܠܲܚܬܵܐ. ܐܵܗܵܐ ܟܹܐ ܗܵܘܹܐ ܚܲܕ ܣܵܗܡܵܐ ܕܥܵܡܵܠܝܼܬܵܐ ܟܠܵܢܵܝܬܵܐ ܡܼܢ ܩܵܕ݇ܡ ܕܦܵܝܫܝܼ ܛܘܼܥܵܡܹ̈ܐ ܣܕܝܼܪܹ̈ܐ ܥܲܠ ܚܘܼܪܙܵܐ ܐܲܬܪܵܝܵܐ ܕܡܚܲܣܢܵܢܘܼܬܵܐ.
ܐܝܼܡܲܢ ܕܗܵܘܝܼ ܡܸܬܩܲܢܝܵܢܹ̈ܐ، ܫܲܝܢܘܼܬܲܝܗܝ ܗܵܠܵܐ ܟܹܐ ܦܵܝܫܵܐ ܡܘܼܪܗܝܼܬܵܐ ܥܲܝܢܵܐ ܥܲܠܘܿܗܿ ܥܲܡ ܫܩܵܠܬܵܐ ܕܟܠ ܚܕܵܐ ܡܼܢ ܢܝܼܓܵܪܵܢܘܼܝܵܬܹ̈ܐ ܕܗܵܘܝܼ ܒܫܲܪܝܼܪܘܼܬܵܐ ܪܵܒܵܐ ܘܒܲܚܢܲܢܬܲܝܗܝ (ܨܲܚܨܵܝܬܲܝܗܝ) ܚܲܕܪܹܫܵܐ. ܐܵܗܵܐ ܝܼܠܹܗ ܒܐܘܼܪܚܵܐ ܕܬܲܫܪܲܪܬܵܐ (ܡܲܕܲܥܬܵܐ) ܕܩܲܘܲܡܝܵܬܹ̈ܐ ܕܲܠܩܘܼܒܼܠܵܝܹ̈ܐ ܩܵܐ TGA (https://www.tga.gov.au/vaccines-overview) ܘܒܐܘܼܪܚܵܐ ܕܡܲܪܗܵܝܬܵܐ ܕܥܲܝܢܵܐ ܥܵܒܼܘܿܕܬܵܐ AusVaxSafety (https://ausvaxsafety.org.au/).
ܙܵܘܕܵܐ:
Vaccine safety | Australian Government Department of Health, Disability and Ageing (https://www.health.gov.au/topics/immunisation/about-immunisation/vaccine-safety)
Are vaccines safe? video | Australian Academy of Science (https://science.org.au/our-focus/science-everyone/science-immunisation/4-are-vaccines-safe)
Vaccine safety and effectiveness: how is it tested? | Australian Academy of Science (https://www.science.org.au/curious/people-medicine/vaccine-safety-and-effectiveness-how-it-tested)
How do I know the vaccines are safe? | Sharing Knowledge about Immunisation (https://skai.org.au/childhood/questions/how-do-i-know-vaccines-are-safe)
ܡܘܿܕܝܼ ܝܢܵܐ ܩܸܢܛܹ̈ܐ ܘܝܘܼܬܪ̈ܵܢܹܐ ܕܛܘܼܥܵܡܹ̈ܐ ؟
ܛܘܼܥܵܡܹ̈ܐ ܟܹܐ ܢܵܛܪܝܼ ܐ݇ܢܵܫܹ̈ܐ ܡܼܢ ܡܲܪܥܹ̈ܐ ܛܵܦܝܵܢܹ̈ܐ ܩܲܫܝܹ̈ܐ ܐܵܢܝܼ ܕܒܕܲܥܒܼܲܪ ܥܒܼܝܼܕܠܗܘܿܢ ܚܘܼܙܕܵܓܵܐ ܥܲܠ ܪܵܒܵܐ ܝܲܢܩܹ̈ܐ، ܫܲܒܼܪܹ̈ܐ، ܘܟܡܝܼܠܹ̈ܐ ܒܫܸܢܹ̈ܐ ܘܗܘܹܐܠܗܘܿܢ ܣܲܒܵܒ ܕܡܵܘܬܹ̈ܐ ܟܠ ܚܕܵܐ ܫܲܢ݇ܬܵܐ. ܕܠܵܐ ܛܘܼܥܵܡܹ̈ܐ، ܫܲܒܼܪܵܘܟܼܘܿܢ ܝܼܠܹܗ ܬܚܘܿܬ ܩܸܢܛܵܐ ܕܗܵܘܹܐ ܡܸܪܥܝܵܐ ܒܩܲܫܝܘܼܬܵܐ ܘܥܲܓ̰ܘܼܙܹܐ ܡܼܢ ܥܩܝܼܕܘܼܝܵܬܹ̈ܐ، ܘܐܵܦ ܡܵܘܬܵܐ ܡܼܢ ܡܲܪܥܹ̈ܐ ܐܲܝܟܼ ܙܵܐܛܹ̈ܐ ܘܫܥܵܠܵܐ ܚܵܢܘܿܩܵܐ (ܕܝܼܟܵܝܵܐ). ܒܥܸܕܵܢܵܐ ܕܐܝܼܬ ܦܠܵܛܹ̈ܐ ܓܹܒܵܢܵܝܹ̈ܐ ܡܸܬܗܵܘܝܵܢܹ̈ܐ ܡܼܢ ܛܘܼܥܵܡܹ̈ܐ، ܐܲܢܹܐ ܝܼܢܵܐ ܚܲܕܟ̰ܵܐ ܗܲܡܵܫܵܐ ܡܲܟܝܼܟܼܹ̈ܐ (ܐܲܝܟܼ ܣܡܝܼܩܘܼܬܵܐ، ܙܝܘܼܪܵܐ ܒܫܵܘܦܵܐ ܕܚܡܵܛܵܐ) ܘܟܹܐ ܛܵܠܩܝܼ ܓܵܘ ܡܸܬܚܵܐ ܕܚܲܕܟܡܵܐ ܝܵܘܡܵܢܹ̈ܐ. ܦܠܵܛܹ̈ܐ ܓܹܒܵܢܵܝܹ̈ܐ ܒܘܼܫ ܩܲܫܝܹ̈ܐ ܡܼܢ ܒܵܬ݇ܪ ܛܲܥܲܡܬܵܐ، ܐܲܝܟܼ ܗܘܼܦܵܟܼ ܥܒܼܵܕܵܐ ܪܵܓܼܘܿܫܬܵܢܵܝܵܐ ܚܸܪܒܵܐ، ܝܼܢܵܐ ܪܵܒܵܐ ܕܲܠܝܼܠܹ̈ܐ (ܟ̰ܸܡ ܒܵܨܘܿܪܹ̈ܐ.(
ܒܘܼܫ ܫܲܝܢܵܝܬܵܐ ܝܠܵܗܿ ܕܦܵܝܫܝܼܬܘܿܢ ܛܘܼܥܸܡܹ̈ܐ ܡܼܢ ܛܦܵܝܬܵܐ ܒܡܲܪܥܵܐ. ܩܵܐ ܛܘܼܦ̮ܣܵܐ، ܟܙܵܙܵܐ ܡܵܨܹܐ ܕܗܵܘܹܐ ܣܲܒܵܒ ܕܡܲܪܥܵܐ ܪܵܒܵܐ ܩܲܫܝܵܐ، ܩܢܵܙܬܵܐ ܕܥܲܨܲܠܝܵܬܹ̈ܐ، ܘܥܲܣܩܘܼܬܵܐ ܒܫܩܵܠܵܐ ܢܲܦܲܣ. ܙܵܐܛܹ̈ܐ ܡܵܨܝܼ ܕܡܲܥܒܼܸܕܝܼ ܢܸܡܘܿܢܝܵܐ ܝܲܢ ܙܝܘܼܪܵܐ ܕܡܘܼܚܵܐ.
ܙܵܘܕܵܐ:
Who benefits from vaccines? | Australian Academy of Science (https://www.science.org.au/education/immunisation-climate-change-genetic-modification/science-immunisation/3-who-benefits)
Questions about vaccination | Australian Government Department of Health, Disability and Ageing (https://www.health.gov.au/resources/publications/questions-about-vaccination?language=en)
ܡܘܿܕܝܼ ܒܘܼܬ ܡܲܪܥܵܐ ܕܠܚܘܿܕܵܝܘܼܬܵܐ ؟
ܠܵܐ. ܠܲܝܬ ܚܲܕ ܐܵܣܘܼܪܵܐ ܫܘܼܬܐܸܣܴܐ ܒܹܝܠ ܛܘܼܥܵܡܹ̈ܐ ܘܡܲܪܥܵܐ ܕܠܚܘܿܕܵܝܘܼܬܵܐ. ܛܘܼܥܵܡܵܐ ܕܙܵܐܛܹ̈ܐ ܙܝܘܼܪܵܐ ܕܬܚܘܿܬ ܢܵܬܵܐ (ܢܘܼܟܵܦ̮) ܙܵܐܛܹ̈ܐ ܓ̰ܲܪܡܵܢܵܝܬܵܐ (ܪܘܿܒܸܠܵܐ) (MMR) ܠܹܐ ܗܵܘܹܐ ܣܲܒܵܒ ܕܡܲܪܥܵܐ ܕܠܚܘܿܕܵܝܘܼܬܵܐ. ܒܘܼܨܵܝܹ̈ܐ ܒܕܝܼܠܵܝܘܼܬܵܐ ܥܸܠܵܝܬܵܐ ܘܬܢܵܝܵܬܹ̈ܐ ܕܓܲܫܲܩܬܵܐ ܓܵܘ ܪܵܒܵܐ ܫܸܢܹ̈ܐ ܡܘܼܕܒܼܸܩܠܗܘܿܢ ܚܘܼܠܡܵܢܵܐ ܕܡܸܢܝܵܢܹ̈ܐ ܓܘܼܒܼܪܹ̈ܐ ܕܫܲܒܼܪܹ̈ܐ ܛܘܼܥܸܡܹ̈ܐ ܘܠܵܐ ܛܘܼܥܸܡܹ̈ܐ ܘܠܵܐ ܡܘܼܫܟܼܸܚܠܗܘܿܢ ܟ̰ܘܼ ܐܵܣܘܼܪܵܐ ܒܹܝܠ ܛܘܼܥܵܡܵܐ ܕ MMR ܘܡܲܪܥܵܐ ܕܠܚܘܿܕܵܝܘܼܬܵܐ. ܒܘܼܨܵܝܹ̈ܐ ܥܸܠܡܵܝܹ̈ܐ ܘܬܢܵܝܵܬܹ̈ܐ ܕܓܲܫܲܩܬܵܐ ܗܵܠܵܐ ܡܲܚܙܘܼܝܹܐ ܝܢܵܐ ܕܠܲܝܬ ܐܵܣܘܼܪܵܐ ܒܹܝܠ ܛܘܼܥܵܡܹ̈ܐ ܘܡܲܪܥܵܐ ܕܠܚܘܿܕܵܝܘܼܬܵܐ.
ܩܲܕ݇ܡܵܝܬܵܐ ܐ݇ܢܵܫܹ̈ܐ ܗܘܹܐܠܗܘܿܢ ܢܝܼܓܵܪܵܢ ܒܘܼܬ ܡܲܪܥܵܐ ܕܠܚܘܿܕܵܝܘܼܬܵܐ ܘܡܚܲܣܢܵܢܘܼܬܵܐ ܡܼܢ ܒܵܬ݇ܪ ܕܚܲܕ ܘܲܪܵܩܵܐ ܕܒܘܼܨܵܝܵܐ ܦܪܝܼܣܵܐ ܓܵܘ ܚܕܵܐ ܡܓܼܲܠܬܵܐ ܐܵܣܝܵܝܬܵܐ ܡܝܲܩܲܪܬܵܐ ܒܫܲܢ݇ܬܵܐ ܕ 1998 ܡܘܼܚܫܸܚܠܹܗ ܕܐܝܼܬ ܐܵܣܘܼܪܵܐ ܒܹܝܠ ܛܘܼܥܵܡܵܐ ܕ MMR ܘܡܲܪܥܵܐ ܕܠܚܘܿܕܵܝܘܼܬܵܐ.
ܡܼܢ ܗܿܝ ܥܸܕܵܢܵܐ، ܝܵܕܘܿܥܬܵܢܹ̈ܐ ܠܵܐ ܡܘܼܘܕܝܼܠܗܘܿܢ ܒܐܵܗܵܐ ܘܲܪܵܩܵܐ ܒܸܢܝܵܐ ܥܲܠ 12 ܫܲܒܼܪܹ̈ܐ ܐܲܚܟ̰ܝܼ. ܒܫܲܢ݇ܬܵܐ ܕ 2004، ܣܵܝܘܿܡܹ̈ܐ ܕܥܝܼܪܠܗܘܿܢ ܡܼܢ ܐܸܕܥܵܐ ܕܕܝܼܲܝܗܝ ܕܐܝܼܬ ܐܵܣܘܼܪܵܐ ܒܹܝܠ ܛܘܼܥܵܡܵܐ ܘܡܲܪܥܵܐ ܕܠܚܘܿܕܵܝܘܼܬܵܐ. ܒܫܲܢ݇ܬܵܐ ܕ 2010، ܡܓܼܲܠܬܵܐ ܓܪܝܼܫܠܵܗܿ ܠܘܲܪܵܩܵܐ ܡܼܢ ܒܵܬ݇ܪ ܡܵܘܬܒܼܵܐ ܐܵܣܝܵܝܵܐ ܓܵܘܵܢܵܝܵܐ ܕܡܲܠܟܘܼܬܵܐ ܡܚܲܝܲܕܬܵܐ ܡܘܼܫܟܼܸܚܠܹܗ ܕܦܠܵܛܹ̈ܐ ܓܵܘ ܘܲܪܵܩܵܐ ܝܼܗܘܵܘ ܕܘܼܓܠܵܢܹ̈ܐ. ܗܿܝܓܵܗ݇ܐ ܡܓܼܲܠܬܵܐ ܛܒܼܝܼܥܠܵܗܿ ܚܕܵܐ ܦܲܚܲܠܬܵܐ.
ܙܵܘܕܵܐ:
What about autism? | Sharing Knowledge About Immunisation (https://skai.org.au/childhood/questions/what-about-autism)
Are vaccines safe? video | Australian Academy of Science (https://science.org.au/our-focus/science-everyone/science-immunisation/4-are-vaccines-safe)
ܦܠܵܛܹ̈ܐ ܓܹܒܵܢܵܝܹ̈ܐ
ܡܘܿܕܝ݇ ܗܘܼܦܵܟܼ ܥܒܼܵܕܹ̈ܐ ܒܲܠܟܵܐ ܡܲܒܝܸܢܝܼ ܡܼܢ ܒܵܬ݇ܪ ܩܲܒܲܠܬܵܐ ܕܚܲܕ ܛܘܼܥܵܡܵܐ ؟
ܣܵܗܡܵܐ ܙܵܘܕܵܐ ܕܦܠܵܛܹ̈ܐ ܓܹܒܵܢܵܝܹ̈ܐ ܕܟܹܐ ܗܵܘܝܼ ܡܼܢ ܛܘܼܥܵܡܹ̈ܐ ܝܼܢܵܐ ܙܥܘܿܪܹ̈ܐ، ܘܥܝܵܕܵܐܝܼܬ ܟܹܐ ܛܵܠܩܝܼ ܒܡܸܬܚܵܐ ܕܚܲܕܟܡܵܐ ܝܵܘܡܵܢܹ̈ܐ.
ܚܲܕܟܡܵܐ ܫܲܒܼܪܹ̈ܐ ܒܲܠܟܵܐ ܗܵܘܹܐܠܗܘܿܢ ܗܘܼܦܵܟܼ ܥܒܼܵܕܹ̈ܐ ܥܝܵܕܵܝܹ̈ܐ ܐܲܝܟܼ:
ܣܡܝܼܩܘܼܬܵܐ، ܙܝܘܼܪܵܐ ܘܡܪܵܥܬܵܐ ܒܫܵܘܦܵܐ ܕܥܒܼܵܪܬܵܐ ܕܚܡܵܛܵܐ ܠܲܓܵܘܵܐ، 
ܡܲܒܝܸܢܝܼ ܟܟ̰ܝܼܚܹ̈ܐ ܝܲܢ ܒܸܟܼܝܵܐ، ܠܵܐ ܫܸܠܝܹ̈ܐ، ܠܵܐ ܚܸܕܝܹ̈ܐ ܘܫܸܢܬܵܢܹ̈ܐ؛ ܘ
ܚܲܡܚܲܡܬܵܐ ܡܲܟܝܼܟܼܬܵܐ.
ܐܲܢܹܐ ܗܘܼܦܵܟܼ ܥܒܼܵܕܹ̈ܐ ܟܹܐ ܡܲܚܙܝܼ ܕܛܲܟܼܣܵܐ ܕܚܲܣܝܼܢܘܼܬܵܐ ܒܸܦܠܵܚܵܐ ܝܠܹܗ ܥܲܡ ܛܘܼܥܵܡܵܐ. ܐܵܗܵܐ ܝܼܠܹܗ ܥܝܵܕܵܝܵܐ. ܒܥܸܕܵܢܵܐ ܕܐܲܢܹܐ ܢܝܼܫܲܢܩܹ̈ܐ ܒܲܠܟܵܐ ܥܵܒܼܕܝܼ ܠܵܘܟܼܘܿܢ ܢܝܼܓܵܪܵܢ ܘܡܲܣܩܸܕܝܼ ܩܵܐ ܫܲܒܼܪܵܘܟܼܘܿܢ ܒܥܸܕܵܢܘܿܗܿ، ܐܵܢܝܼ ܟܹܐ ܛܵܠܩܝܼ ܒܓ̰ܲܠܕܘܼܬܵܐ ܒܓܵܢܲܝܗܝ.
ܩܵܐ ܡܲܒܨܲܪܬܵܐ ܕܚܲܡܚܲܡܬܵܐ ܘܡܪܵܥܬܵܐ ܒܵܬ݇ܪ ܛܲܥܲܡܬܵܐ، ܡܵܨܝܼܬܘܿܢ ܡܲܦܠܸܚܝܼܬܘܿܢ ܕܲܪ̈ܡܵܢܹܐ ܡܲܢܝܸܚܵܢܹ̈ܐ ܕܨܲܢܓ̰ܘܼ، ܐܲܝܟܼ paracetamol ܐܲܝܟܼ ܕܦܝܼܫܬܵܐ ܝܠܵܗܿ ܦܩܝܼܕܬܵܐ.
ܦܠܵܛܹ̈ܐ ܓܹܒܵܢܵܝܹ̈ܐ ܩܲܫܝܹ̈ܐ ܡܼܢ ܡܚܲܣܢܵܢܘܼܬܵܐ ܝܼܢܵܐ ܪܵܒܵܐ ܕܲܠܝܼܠܹ̈ܐ. ܐܝܼܬ ܚܲܕ ܩܸܢܛܵܐ ܪܵܒܵܐ ܙܥܘܿܪܵܐ ܕܗܘܼܦܵܟܼ ܥܒܼܵܕܵܐ ܪܵܓܼܘܫܬܵܢܵܝܵܐ (ܗܲܣܵܣܝܼܵܝܵܐ) ܩܲܫܝܵܐ (anaphylaxis) ܩܵܐ ܟܠܚܲܕ ܛܘܼܥܵܡܵܐ. Anaphylaxis ܥܝܵܕܵܐܝܼܬ ܟܹܐ ܗܵܘܹܐ ܓܵܘ ܡܸܬܚܵܐ ܕܚܲܕܟܡܵܐ ܕܲܩܝܼܩܹ̈ܐ ܡܼܢ ܒܵܬ݇ܪ ܛܲܥܲܡܬܵܐ، ܡܼܢ ܩܵܕ݇ܡ ܕܐܲܚܬܘܿܢ ܘܫܲܒܼܪܵܘܟܼܘܿܢ ܫܵܒܼܩܝܼܬܘܿܢ ܠܒܹܝܬ ܐܵܣܝܘܼܬܵܐ. ܒܘܼܬ ܐܵܗܵܐ ܟܹܐ ܦܵܝܫܵܐ ܛܠܝܼܒܬܵܐ ܡܸܢܵܘܟܼܘܿܢ ܕܦܵܝܫܝܼܬܘܿܢ ܓܵܘ ܒܹܝܬ ܐܵܣܝܘܼܬܵܐ ܝܲܢ ܨܵܪܘܿܝܘܼܬܵܐ ܐܵܣܝܵܝܬܵܐ ܠܵܐ ܒܵܨܘܿܪܵܐ ܡܼܢ 15 ܕܲܩܝܼܩܹ̈ܐ ܡܼܢ ܒܵܬ݇ܪ ܡܚܲܣܢܵܢܘܼܬܵܐ ܩܵܐ ܕܐܸܢ ܩܘܼܘܸܡܠܵܗܿ ܘܗܵܘܝܵܐ ܣܢܝܼܩܘܼܬܵܐ ܠܕܲܪܡܲܢܬܵܐ ܒܘܼܫ ܙܵܘܕܵܐ.
ܐܵܣܝܵܘܟܼܘܿܢ ܝܲܢ ܝܲܨܘܼܦܬܵܘܟܼܘܿܢ ܟܹܐ ܝܵܕܥܝܼ ܡܘܿܕܝܼ ܥܵܒܼܕܝܼ ܩܵܐ ܗܲܝܲܪܬܵܐ ܕܚܲܕ ܫܲܒܼܪܵܐ ܕܗܵܘܹܐܠܹܗ ܗܘܼܦܵܟܼ ܥܒܼܵܕܵܐ ܪܵܓܼܘܫܬܵܢܵܝܵܐ (ܗܲܣܵܣܝܼܵܝܵܐ) ܩܵܐ ܕܒܲܣܸܡ ܓ̰ܲܠܕܹܐ.
ܐܸܢ ܫܲܒܼܪܵܘܟܼܘܿܢ ܐܝܼܬܠܹܗ ܚܲܕ ܗܘܼܦܵܟܼ ܥܒܼܵܕܵܐ ܕܐܲܚܬܘܿܢ ܒܸܚܫܵܒܼܵܐ ܝܬܘܿܢ ܕܝܼܠܹܗ ܩܲܫܝܵܐ ܘܠܵܐ ܣܒܝܼܪܵܐ، ܛܠܘܿܒܘܼܢ ܢܲܨܝܼܗܲܬ ܐܵܣܝܵܝܬܵܐ ܚܲܕܪܹܫܵܐ.
ܙܵܘܕܵܐ:
Possible side effects of vaccination | Australian Government Department of Health, Disability and Ageing (https://www.health.gov.au/topics/immunisation/getting-vaccinated/possible-side-effects-of-vaccination)
Following vaccination – what to expect and what to do | Australian Government Department of Health, Disability and Ageing (https://www.health.gov.au/resources/publications/following-vaccination-what-to-expect-and-what-to-do)
Side effects | Sharing Knowledge about Immunisation (https://skai.org.au/childhood/questions/what-about-side-effects)
Australia’s active vaccine safety program | AusVaxSafety | NCIRS (https://ausvaxsafety.org.au/safety-data/national-immunisation-program-schedule-vaccines)
ܫܲܝܢܵܝܬܵܐ ܝܠܵܗܿ ܩܵܐ ܫܲܒܼܪܹ̈ܐ ܕܩܲܒܠܝܼ ܛܘܼܥܵܡܹ̈ܐ ܪܵܒܹ̈ܐ ܒܚܲܕ ܥܸܕܵܢܵܐ ؟
ܗܹܐ. ܝܵܗܒܼܵܠܬܵܐ ܕܝܲܢܩܹ̈ܐ ܘܫܲܒܼܪܹ̈ܐ ܪܵܒܵܐ ܛܘܼܥܵܡܹ̈ܐ ܒܚܕܵܐ ܬܦܵܩܬܵܐ ܝܼܠܵܗܿ ܫܲܝܢܵܝܬܵܐ. ܛܘܼܥܵܡܹ̈ܐ ܡܚܲܝܕܹ̈ܐ ܟܹܐ ܫܵܒܼܩܝܼ ܫܲܒܼܪܹ̈ܐ ܕܗܵܘܝܼ ܡܚܘܼܣܢܸܢܹ̈ܐ ܕܲܠܩܘܼܒܼܠ ܡܲܪ̈ܥܹܐ ܒܘܼܫ ܙܵܘܕܵܐ ܥܲܡ ܒܘܼܫ ܚܲܕܟ̰ܵܐ ܚܡܵܛܹ̈ܐ. ܡܲܥܢܵܝ ܕܐܵܗܵܐ ܝܼܠܹܗ ܒܘܼܫ ܚܲܕܟ̰ܵܐ ܨܲܢܓ̰ܘܼ ܘܥܝܼܩܘܼܬܵܐ ܩܵܐ ܫܲܒܼܪܵܐ.
ܩܵܐ ܛܘܼܦ̮ܣܵܐ، ܚܲܕ ܡܼܢ ܛܘܼܥܵܡܹ̈ܐ ܝܗܝܼܒܼܵܐ ܒܥܘܼܡܪܵܐ ܕ 2، 4، ܘ 6 ܝܲܪܚܹ̈ܐ ܟܹܐ ܡܙܲܘܸܕ ܢܵܛܘܿܪܘܼܬܵܐ ܕܲܠܩܘܼܒܼܠ ܐܸܫܬܵܐ ܡܲܪܥܹ̈ܐ، ܕܡܲܥܢܵܝܹܗ ܝܼܠܵܗܿ ܕܝܲܢܩܵܘܟܼܘܿܢ ܝܼܠܹܗ ܢܛܝܼܪܵܐ ܕܲܠܩܘܼܒܼܠ ܐܸܫܬܵܐ ܡܲܪܥܹ̈ܐ ܒܫܩܵܠܬܵܐ ܕܚܲܕ ܚܡܵܛܵܐ ܓܵܘ ܚܕܵܐ ܬܦܵܩܬܵܐ. ܐܲܝܵܐ ܝܼܠܵܗܿ ܟܠܵܢܵܐܝܼܬ ܫܲܝܢܵܝܬܵܐ ܘܠܹܐ ܡܲܬܒܼܵܐ ܝܘܼܩܪܵܐ ܙܵܘܕܵܢܵܐ ܥܲܠ ܛܲܟܼܣܵܐ ܕܚܲܣܝܼܢܘܼܬܵܐ.
ܛܲܟܼܣܹ̈ܐ ܕܚܲܣܝܼܢܘܼܬܵܐ ܕܫܲܒܼܪܹ̈ܐ ܙܥܘܿܪܹܺܐ ܪܵܒܵܐ ܚܲܝܠܵܢܹ̈ܐ ܝܢܵܐ. ܝܲܢܩܹ̈ܐ ܟܹܐ ܬܵܦܩܝܼ ܒܚܲܕܟܡܵܐ ܐܲܠܦܵܝܹ̈ܐ ܕܬܲܗܵܪܹ̈ܐ ܦܪܝܼܫܹ̈ܐ ܕܕܲܠܩܘܼܒܼܠܵܝܹ̈ܐ (antigens) (ܣܵܗܡܹ̈ܐ ܡܼܢ ܚܲܝܘܵܬܹ̈ܐ ܚܵܝܹ̈ܐ ܕܟܹܐ ܣܲܒܸܒܝܼ ܡܲܪܥܵܐ، ܐܲܝܟܼ ܒܲܟܬܝܼܪܝܵܐ ܘܒܼܵܝܪܘܿܣܹ̈ܐ). ܛܘܼܥܵܡܹ̈ܐ ܟܹܐ ܚܵܒܼܫܝܼ ܐܲܚܟ̰ܝܼ ܚܲܕ ܡܸܢܝܵܢܵܐ ܪܵܒܵܐ ܙܥܘܿܪܵܐ ܕܕܲܠܩܘܼܒܼܠܵܝܹ̈ܐ ܡܘܼܕܒܼܸܩܹ̈ܐ ܥܲܡ ܡܸܢܝܵܢܵܐ ܪܵܒܵܐ ܕܫܲܒܼܪܹ̈ܐ ܟܹܐ ܬܵܦܩܝܼ ܒܝܼܲܝܗܝ ܟܠܝܘܿܡ. ܛܘܼܥܵܡܹ̈ܐ ܒܸܕ ܚܲܠܸܢܝܼ ܠܚܲܣܝܼܢܘܼܬܵܐ ܕܝܲܢܩܵܘܟܼܘܿܢ ܩܵܐ ܕܢܵܛܪܝܼ ܠܗܘܿܢ ܡܼܢ ܚܲܕܟܡܵܐ ܡܲܪܥܹ̈ܐ ܛܵܦܝܵܢܹ̈ܐ ܟ̰ܸܡ ܚܸܪܒܵܐ.
ܙܵܘܕܵܐ:
Is it safe to give my child more than one vaccine at the same time? | Questions about vaccination | Australian Government Department of Health, Disability and Ageing (https://www.health.gov.au/resources/publications/questions-about-vaccination?language=en)
What is immunisation? | Australian Academy of Science (https://www.science.org.au/learning/immunisation-and-climate-change/science-immunisation/what-is-immunisation)
ܦܸܬܩܵܐ ܕ NCIRS ـ ܓܵܘ ܛܲܘܲܪܬܵܐ ܝܠܹܗ
Why is the schedule the way it is? | Sharing Knowledge about Immunisation (https://skai.org.au/childhood/questions/why-schedule-way-it)
ܟܹܐ ܣܲܒܸܒܝܼ ܛܘܼܥܵܡܹ̈ܐ ܝܲܢ ܥܵܒܼܕܝܼ ܠܐܵܣܡܵܐ ܘܗܲܣܵܣܸܝܹ̈ܐ ܕܗܵܘܝܼ ܒܘܼܫ ܚܸܪܒܵܐ ܓܵܘ ܫܲܒܼܪܹ̈ܐ ؟
ܠܵܐ. ܠܲܝܬ ܚܲܕ ܫܘܼܪܵܪܵܐ (ܙܵܒܝܼܛܘܼܬܵܐ) ܕܛܘܼܥܵܡܹ̈ܐ ܟܹܐ ܣܲܒܸܒܝܼ ܝܲܢ ܥܵܒܼܕܝܼ ܠܐܵܣܡܵܐ ܘܗܲܣܵܣܸܝܹ̈ܐ ܕܗܵܘܝܼ ܒܘܼܫ ܚܸܪܒܵܐ. ܐܵܢܲܢܩܵܝܬܵܐ ܝܠܵܗܿ ܕܫܲܒܼܪܹ̈ܐ ܕܐܝܼܬܠܗܘܿܢ ܐܵܣܡܵܐ ܝܲܢ ܗܲܣܵܣܝܹ̈ܐ ܕܦܵܝܫܝܼ ܛܘܼܥܸܡܹ̈ܐ ܩܵܐ ܡܲܒܨܲܪܬܵܐ ܕܦܘܼܪܣܵܐ ܕܕܝܼܲܝܗܝ ܕܛܦܵܝܬܵܐ ܒܡܲܪܥܵܐ ܩܲܫܝܵܐ، ܐܲܝܢܝܼ ܕܡܵܨܹܐ ܕܥܵܒܼܹܕ ܐܲܝܟܲܢܵܝܘܼܬܲܝܗܝ ܕܩܵܐܹܡ ܕܗܵܘܝܵܐ ܒܘܼܫ ܚܸܪܒܵܐ.
ܚܲܕܟܡܵܐ ܛܘܼܥܵܡܹ̈ܐ ܟܹܐ ܚܵܒܼܫܝܼ ܡܠܘܿܐܹ̈ܐ ܡܪܲܟܒܼܹ̈ܐ ܕܡܵܨܝܼ ܣܲܒܸܒܝܼ ܗܲܣܵܣܝܼܵܐ. ܒܘܼܬ ܗܵܕܟܼܵܐ ܐܸܢ ܫܲܒܼܪܵܘܟܼܘܿܢ ܐܝܼܬܠܹܗ ܗܲܣܵܣܝܼܵܐ ܠܟܠ ܡܹܐܟܼܘܼܠܬܵܐ ܝܲܢ ܕܲܪ̈ܡܵܢܹܐ ܕܗܵܘܝܼ ܓܵܪܲܓ ܡܲܕܸܥܝܼܬܘܿܢ ܩܵܐ ܐܵܣܝܵܘܟܼܘܿܢ ܝܲܢ ܝܲܨܘܼܦܬܵܘܟܼܘܿܢ ܩܵܐ ܕܐܵܢܝܼ ܡܵܨܝܼ ܨܲܚܨܝܼ ܕܛܘܼܥܵܡܹ̈ܐ ܕܒܵܥܝܼ ܝܵܗܒܼܝܼ ܠܗܘܿܢ ܩܵܐ ܫܲܒܼܪܵܘܟܼܘܿܢ ܝܼܢܵܐ ܫܲܝܢܵܝܹ̈ܐ.
ܙܵܘܕܵܐ:
Do vaccines cause or worsen asthma and allergies? | Questions about vaccination | Australian Government Department of Health, Disability and Ageing (https://www.health.gov.au/resources/publications/questions-about-vaccination?language=en)
ܡܲܪܥܹ̈ܐ ܡܥܲܕܪܵܢܹ̈ܐ ܕܛܘܼܥܵܡܵܐ
ܝܼܢܵܐ ܡܲܪܥܹ̈ܐ ܕܛܲܥܘܼܡܹܐ ܝܘܲܚ ܫܲܒܼܪܹ̈ܐ ܕܲܠܩܘܼܒܼܠܲܝܗܝ ܪܵܒܵܐ ܩܲܫܝܹ݁̈ܐ ؟
ܗܹܐ. ܒܲܠܟܵܐ ܡܲܪܥܹ̈ܐ ܕܡܚܲܣܢܵܢܘܼܬܵܐ ܪܘܿܬܝܼܢܵܝܬܵܐ ܟܹܐ ܢܵܛܪܵܐܠܲܢ ܕܲܠܩܘܼܒܼܠܲܝܗܝ ܝܼܢܵܐ ܪܵܒܵܐ ܩܲܫܝܹ̈ܐ ܘܐܵܦ ܡܲܡܝܸܬܵܢܹ̈ܐ. ܐܲܚܢܲܢ ܠܹܐ ܫܵܡܥܲܚ ܪܵܒܵܐ ܒܘܼܬ ܕܝܼܲܝܗܝ ܟܲܕ ܠܹܐ ܝܢܵܐ ܪܵܒܵܐ ܥܝܵܕܵܝܹ̈ܐ ܐ݇ܚܹܪ݇ܢܵܐ ܒܣܲܒܵܒ ܕܡܲܢܬܵܝܬܵܐ ܕܚܘܼܪ̈ܙܹܐ ܕܛܲܥܲܡܬܵܐ ܓܵܘ ܐܘܿܣܬܪܵܠܝܵܐ. ܐܝܼܢܵܐ ܐܸܢ ܐܲܚܢܲܢ ܠܵܐ ܛܲܥܸܡܲܚ، ܡܲܪܥܹ̈ܐ ܩܲܫܝܹ̈ܐ ܒܸܕ ܫܲܪܝܼ ܦܠܵܛܵܐ ܚܕܵܐ ܓܵܗܵܐ ܐ݇ܚܹܪ݇ܬܵܐ ܓܵܘ ܟܢܘܼܫܬܵܐ.
ܙܵܘܕܵܐ:
Are the diseases we vaccinate against really serious? | Questions about vaccination | Australian Government Department of Health, Disability and Ageing (https://www.health.gov.au/resources/publications/questions-about-vaccination?language=en)
ܐܸܢ ܡܲܪܥܹ̈ܐ ܕܲܠܝܼܠܵܐܝܼܬ ܦܝܼܫܹܐ ܝܢܵܐ ܚܸܙܝܹ̈ܐ، ܩܵܐ ܡܘܿܕܝܼ ܝܠܹܗ ܗܵܠܵܐ ܣܢܝܼܩܵܐ ܫܲܒܼܪܝܼ ܠܛܘܼܥܵܡܹ̈ܐ ؟
ܡܚܲܣܢܵܢܘܼܬܵܐ ܕܫܲܒܼܪܹ̈ܐ ܐܝܼܬ ܣܢܝܼܩܘܼܬܵܐ ܥܲܠܘܿܗܿ ܩܵܐ ܢܛܵܪܬܵܐ ܕܫܲܒܼܪܹ̈ܐ، ܐܵܦ ܐܸܢ ܐܲܚܢܲܢ ܠܵܐ ܚܵܙܲܚ ܪܵܒܵܐ ܓܵܗܹ̈ܐ ܠܡܲܪܥܹ̈ܐ ܕܟܹܐ ܢܵܛܪܝܼ ܕܲܠܩܘܼܒܼܠܲܝܗܝ. ܚܲܕܟܡܵܐ ܡܲܪ̈ܥܹܐ ܠܹܐ ܝܢܵܐ ܐ݇ܚܹܪ݇ܢܵܐ ܥܝܵܕܵܝܹ̈ܐ ܓܵܘ ܐܘܿܣܬܪܵܠܝܵܐ ܒܣܲܒܵܒ ܕܛܘܼܥܵܡܹ̈ܐ، ܐܲܝܟܼ ܫܦܝܼܠܘܼܬܵܐ ܕܫܲܒܼܪܹ̈ܐ (ܦܘܿܠܝܘܿ)، ܚܘܼܢܵܩܵܐ (ܙܝܘܼܪܵܐ ܕܩܕܵܠܵܐ) (ܕܸܦ̮ܬܼܝܼܪܝܵܐ) ܘܙܵܐܛܹ̈ܐ (ܡܝܼܣܸܠܣ). ܐܸܢ ܟܠܹܐܠܲܢ ܡܼܢ ܛܲܥܲܡܬܵܐ، ܐܵܢܝܼ ܚܲܕܟܡܵܐ ܛܦܵܝܵܬܹ̈ܐ ܕܐܝܼܬܠܲܢ ܓܵܘ ܐܘܿܣܬܪܵܠܝܵܐ ܡܵܨܝܵܢܹ̈ܐ ܝܢܵܐ ܒܓ̰ܲܠܕܘܼܬܵܐ ܕܗܵܘܝܼ ܥܸܣܪܵܝܹ̈ܐ ܝܲܢ ܐܸܡܐܵܝܹ̈ܐ ܕܐܲܠܦܵܝܹ̈ܐ ܕܛܦܵܝܵܬܹ̈ܐ. ܐܵܦܸܢ ܕܪܵܒܵܐ ܡܼܢ ܡܲܪ̈ܥܹܐ ܩܲܫܝܹ̈ܐ ܚܵܣܟܼܵܢܹ̈ܐ ܒܛܘܼܥܵܡܵܐ ܝܼܢܵܐ ܠܵܐ ܥܝܵܕܵܝܹ̈ܐ ܓܵܘ ܐܘܿܣܬܪܵܠܝܵܐ، ܚܲܕܟܡܵܐ ܡܸܢܲܝܗܝ ܝܼܢܵܐ ܥܝܵܕܵܝܹ̈ܐ ܓܵܘ ܕܘܼܟܵܢܹ̈ܐ ܐ݇ܚܹܪ̈݇ܢܹܐ ܕܬܹܒܼܹܝܠ، ܐܲܝܟܼ ܙܵܐܛܹ̈ܐ ܘܫܦܝܼܠܘܼܬܵܐ ܕܫܲܒܼܪܹ̈ܐ. ܐܵܦܸܢ ܕܒܲܝܬܘܼܬܵܘܟܼܘܿܢ ܠܹܐ ܚܵܙܩܵܐ ܬܹܒܼܹܝܠܵܐܝܼܬ، ܡܸܬܗܵܘܝܵܢܬܵܐ ܝܠܵܗܿ ܕܕܵܩܪܝܼܬܘܿܢ ܒܚܵܙܩܵܢܹ̈ܐ ܬܹܒܼܹܝܠܵܝܹ̈ܐ ܒܟܠ ܕܘܼܟܬܵܐ ܕܗܵܘܝܵܐ ܓܵܘ ܟܢܘܼܫܬܵܘܟܼܘܿܢ.
ܛܲܥܲܡܬܵܐ ܕܫܲܒܼܪܵܘܟܼܘܿܢ ܐܵܦ ܡܵܨܝܵܐ ܗܲܝܸܪܵܐ ܒܢܛܵܪܬܵܐ ܕܐ݇ܢܵܫܹ̈ܐ ܕܠܹܐ ܡܵܨܝܼ ܦܵܝܫܝܼ ܛܘܼܥܸܡܹ̈ܐ ܒܐܘܼܪܚܵܐ ܕܡܚܲܣܢܵܢܘܼܬܵܐ ܕܟܸܢܫܵܐ.
ܣܘܼܪܓܵܕܵܐ ܕܛܲܥܲܡܬܵܐ
ܩܵܐ ܡܘܿܕܝܼ ܫܲܒܼܪܹ̈ܐ ܣܢܝܼܩܹ̈ܐ ܝܢܵܐ ܠܪܵܒܵܐ ܛܘܼܥܵܡܹ̈ܐ ܓܵܘ ܚܲܕ ܗܵܕܟܼܵܐ ܥܘܼܡܪܵܐ ܒܟܼܝܼܪܵܐ ܕܫܲܒܼܪܘܼܬܵܐ ؟
ܫܲܒܼܪܹ̈ܐ ܟܹܐ ܩܲܒܠܝܼ ܛܘܼܥܵܡܹ̈ܐ ܩܵܐ ܢܛܵܪܬܲܝܗܝ ܐܲܝܟܼ ܟܡܵܐ ܕܡܵܨܝܵܢܬܵܐ ܝܠܵܗܿ ܒܓ̰ܲܠܕܘܼܬܵܐ ܟܲܕ ܐܵܢܝܼ ܝܼܢܵܐ ܓܵܘ ܩܸܢܛܵܐ ܒܘܼܫ ܥܸܠܵܝܵܐ ܕܛܦܵܝܬܵܐ ܒܡܲܪܥܵܐ ܟܲܕ ܐܵܢܝܼ ܝܼܢܵܐ ܪܵܒܵܐ ܙܥܘܿܪܹ̈ܐ ܒܫܸܢܹ̈ܐ. ܐܵܦܸܢ ܕܛܲܟܼܣܹ̈ܐ ܕܚܲܣܝܼܢܘܼܬܵܐ ܕܝܲܢܩܹ̈ܐ ܪܵܒܵܐ ܚܲܝܠܵܢܹ̈ܐ ܝܢܵܐ، ܛܲܥܲܡܝܵܬܹ̈ܐ ܓܵܘ ܡܲܫܩܠܹ̈ܐ ܒܟܼܝܼܪܵܝܹ̈ܐ ܕܚܲܝܹ̈ܐ ܝܼܢܵܐ ܪܵܒܵܐ ܐܵܢܲܢܩܵܝܹ̈ܐ ܣܲܒܵܒ ܟܹܐ ܢܵܛܪܝܼ ܠܝܲܢܩܹ̈ܐ ܟܲܕ ܛܲܟܼܣܵܐ ܕܚܲܣܝܼܢܘܼܬܲܝܗܝ ܗܵܠܵܐ ܓܲܪܘܘܼܣܹܐ ܝܠܹܗ.
ܝܲܢܩܹ̈ܐ ܡܵܨܝܵܢܹ̈ܐ ܝܢܵܐ ܓܡܝܼܪܵܐܝܼܬ ܕܟܵܠܝܼ ܩܵܕ݇ܡ ܝܘܼܩܪܵܐ ܕܛܘܼܥܵܡܹ̈ܐ، ܗܲܪ ܐܲܝܟܼ ܕܐܵܢܝܼ ܟܹܐ ܬܵܦܩܝܼ ܒܐܲܠܦܵܝܹ̈ܐ ܕܒܲܟܬܝܼܪܝܵܐ ܘܒܼܵܝܪܘܿܣܹ̈ܐ ܓܵܘ ܡܲܚܕܘܼܪܲܝܗܝ ܡܼܢ ܪܦܵܦܵܐ ܕܡܵܘܠܵܕܵܐ. ܡܚܲܣܢܵܢܘܼܬܵܐ ܡܵܨܝܵܐ ܕܢܵܛܪܵܐ ܠܹܗ ܫܲܒܼܪܵܘܟܼܘܿܢ ܡܼܢ ܛܦܵܝܵܬܹ̈ܐ ܩܲܫܝܹ̈ܐ ܕܡܵܨܝܼ ܡܲܡܛܝܼ ܠܥܲܓ̰ܲܙܬܵܐ، ܠܡܲܥܒܼܲܪܬܵܐ ܘܡܲܕܡܲܟܼܬܵܐ ܓܵܘ ܒܹܝܬ ܟܪܝܼܗܹ̈ܐ ܝܲܢ ܐܵܦ ܕܗܵܘܝܼ ܡܲܡܝܸܬܵܢܹ̈ܐ.
ܣܘܼܪܓܵܕܵܐ ܝܼܠܹܗ ܦܪܝܼܫܵܐ ܓܵܘ ܐܲܬܪܵܘܵܬܹ݁̈ܐ ܐ݇ܚܹܪ݇ܢܹ̈ܐ ܒܣܲܒܵܒ ܕܢܸܡܘܼܢܹ̈ܐ ܕܡܲܪܥܹ̈ܐ، ܦܸܨܠܹ̈ܐ ܕܒܼܵܝܪܘܿܣܹ̈ܐ ܝܲܢ ܕܒܲܟܬܝܼܪܝܵܐ، ܝܲܨܝܼܦܘܼܬܵܐ ܐܵܣܝܵܝܬܵܐ، ܛܘܼܥܵܡܹ̈ܐ ܡܸܬܩܲܢܝܵܢܹ̈ܐ ܘܛܝܼܡܲܝ̈ܗܝ ܦܪܝܼܫܹ̈ܐ ܝܢܵܐ ܡܼܢ ܐܲܬܪܵܐ ܠܐܲܬܪܵܐ.
ܙܵܘܕܵܐ:
Why is the schedule the way it is? | Sharing Knowledge about Immunisation (https://skai.org.au/childhood/questions/why-schedule-way-it)
ܡܵܨܹܝܢ ܐܵܢܵܐ ܪܵܚܩܸܢܸܢ ܝܲܢ ܡܥܲܪܩܸܠܸܢ ܠܗܘܿܢ ܚܲܕܟܡܵܐ ܛܘܼܥܵܡܹ̈ܐ ؟
ܐܝܼܡܲܢ ܕܛܘܼܥܵܡܹ̈ܐ ܦܵܝܫܝܼ ܡܥܘܼܪܩܸܠܹ̈ܐ ܝܲܢ ܡܘܼܪܚܸܩܹ̈ܐ، ܫܲܒܼܪܹ̈ܐ ܠܹܐ ܝܢܵܐ ܢܛܝܼܪܹ̈ܐ ܩܵܐ ܥܸܕܵܢܵܐ ܒܘܼܫ ܝܲܪܝܼܟܼܬܵܐ ܡܼܢ ܕܣܢܝܼܩܹ̈ܐ ܝܢܵܐ ܕܗܵܘܝܼ، ܓܵܘ ܚܲܕ ܥܘܼܡܪܵܐ ܕܫܸܢܹ̈ܐ ܐܝܼܡܲܢ ܕܡܲܪܥܵܐ ܝܼܠܹܗ ܒܘܼܫ ܥܝܵܕܵܝܵܐ ܝܲܢ ܒܘܼܫ ܩܲܫܝܵܐ. ܣܸܪܦܵܐ ܩܲܕܡܵܝܵܐ ܕܛܘܼܥܵܡܵܐ ܝܼܠܹܗ ܡܘܼܚܫܸܚܵܐ ܩܵܐ ܥܘܼܡܪܵܐ ܒܘܼܫ ܙܥܘܿܪܵܐ ܕܛܲܟܼܣܵܐ ܕܚܲܣܝܼܢܘܼܬܵܐ ܕܫܲܒܼܪܵܐ ܟܹܐ ܗܵܘܹܐ ܒܘܼܫ ܓܘܼܪܘܸܣܵܐ ܠܚܲܕ ܕܲܪܓܼܵܐ ܡܵܠܝܵܢܵܐ ܩܵܐ ܝܵܗܒܼܵܠܬܵܐ ܕܚܲܕ ܥܸܢܝܵܢܵܐ ܨܦܵܝܝܼ ܘܩܢܵܝܬܵܐ ܕܢܵܛܘܿܪܘܼܬܵܐ ܨܦܵܝܝܼ.
ܥܸܕܵܢܵܐ ܕܟܠܚܲܕ ܣܸܪܦܵܐ ܕܟܠ ܛܘܼܥܵܡܵܐ ܕܦܵܐܹܫ ܝܘܼܗܒܼܵܐ ܩܵܐ ܝܲܢܩܹ̈ܐ ܘܫܲܒܼܪܹ̈ܐ ܦܝܼܫܬܵܐ ܝܠܵܗܿ ܦܪܝܼܫܬܵܐ ܒܗܸܫܝܵܪܘܼܬܵܐ ܘܒܢܝܼܬܵܐ ܥܲܠ ܪܵܒܵܐ ܥܸܣܪܵܝܹ̈ܐ ܕܫܸܢܹ̈ܐ ܕܒܘܼܨܵܝܵܐ ـ ܒܘܼܬ ܗܵܕܟܼܵܐ ܝܼܠܵܗܿ ܒܘܼܫ ܨܦܵܝܝܼ ܬܒܼܵܥܬܵܐ ܠ 
National Immunisation Program schedule (https://www.health.gov.au/health-topics/immunisation/when-to-get-vaccinated/national-immunisation-program-schedule) ܘܠܣܝܼܩܘܿܡܹ̈ܐ ܪ̈ܫܝܼܡܹܐ. ܐܵܦ ܐܸܢ ܡܥܘܼܪܩܸܠܹܐ ܝܬܘܿܢ ܐܲܚܟ̰ܝܼ ܚܲܕܟܡܵܐ ܫܵܒܼܘܿܥܹ̈ܐ، ܐܵܗܵܐ ܒܸܕ ܓܵܠܹܚ ܠܫܲܒܼܪܵܘܟܼܘܿܢ ܠܩܸܢܛܵܐ ܕܛܦܵܝܬܵܐ ܒܡܲܪܥܵܐ ܩܲܫܝܵܐ.
ܪܲܚܩܲܢܬܵܐ ܕܛܘܼܥܵܡܹ̈ܐ ܐܵܦ ܡܲܥܢܵܝܘܿܗܿ ܝܼܠܵܗܿ ܕܡܸܬܗܵܘܝܵܢܬܵܐ ܝܠܵܗܿ ܕܫܲܒܼܪܵܐ ܣܵܢܹܩ ܠܙܵܘܕܵܐ ܘܲܥܕܹ̈ܐ ܕܛܲܥܲܡܬܵܐ ܘܚܡܵܛܵܬܹ̈ܐ. ܡܲܥܢܵܝ ܕܐܵܗܵܐ ܝܼܠܹܗ ܥܝܼܩܘܼܬܵܐ ܒܘܼܫ ܙܵܘܕܵܢܬܵܐ ܩܵܐ ܫܲܒܼܪܵܐ. ܒܘܼܨܵܝܵܐ ܡܘܼܚܙܹܝܵܐ ܝܠܹܗ ܕܫܲܒܼܪܹ̈ܐ ܕܟܹܐ ܡܢܲܣܝܼ ܥܝܼܩܘܼܬܵܐ ܐܝܼܡܲܢ ܕܩܲܒܠܝܼ ܚܲܕ ܚܡܵܛܵܐ ܐܲܝܟܼ ܕܡܢܲܣܝܼ ܐܝܼܡܲܢ ܕܩܲܒܠܝܼ ܒܘܼܫ ܙܵܘܕܵܐ ܡܼܢ ܚܲܕ ܚܡܵܛܵܐ.
ܙܵܘܕܵܐ:
Why is the schedule the way it is? | Sharing Knowledge about Immunisation (https://skai.org.au/childhood/questions/why-schedule-way-it)
ܩܵܐ ܡܘܿܕܝܼ ܚܲܕܟܡܵܐ ܫܲܒܼܪܹ̈ܐ ܣܢܝܼܩܹ̈ܐ ܝܢܵܐ ܠܛܘܼܥܵܡܹ̈ܐ ܙܵܘܕܵܢܹ̈ܐ ؟
ܚܲܕܟܡܵܐ ܫܲܒܼܪܹ̈ܐ ܒܲܠܟܵܐ ܣܵܢܩܝܼ ܠܛܘܼܥܵܡܹ̈ܐ ܙܵܘܕܵܢܹ̈ܐ ܐܸܢ ܐܵܢܝܼ ܝܼܢܵܐ ܓܵܘ ܩܸܢܛܵܐ ܒܘܼܫ ܥܸܠܵܝܵܐ ܕܡܲܪܥܵܐ. ܛܲܥܲܡܝܵܬܹ̈ܐ ܙܵܘܕܵܢܹ̈ܐ ܩܵܐ ܕܲܣܬܹ̈ܐ ܕܝܼܠܵܢܵܝܹ̈ܐ ܐܵܦ ܡܸܬܩܲܢܝܵܢܹ̈ܐ ܝܢܵܐ ܬܚܘܿܬ ܚܘܼܪܙܵܐ ܐܲܬܪܵܝܵܐ ܕܡܚܲܣܢܵܢܘܼܬܵܐ (National Immunisation Program). ܐܲܢܹܐ ܒܲܠܟܵܐ ܗܵܘܝܼ ܫܲܒܼܪܹ̈ܐ ܕܐܝܼܬܠܗܘܿܢ ܐܲܝܟܲܢܘܵܬܹ̈ܐ ܐܵܣܝܵܝܹ̈ܐ ܕܝܼܠܵܢܵܝܹ̈ܐ ܕܟܹܐ ܡܲܬܒܼܝܼ ܠܗܘܿܢ ܬܚܘܿܬ ܩܸܢܛܵܐ ܒܘܼܫ ܥܸܠܵܝܵܐ ܕܡܲܪܥܵܐ ܝܲܢ ܫܲܒܼܪܹ̈ܐ ܕܥܵܡܪܵܢܹ̈ܐ ܐܲܨܠܵܝܹ̈ܐ ܕܐܲܬܪܵܐ ܘܚܵܝܵܢܹ̈ܐ ܕܓܲܙܲܪ̈ܝܵܬܹܐ ܕܬܘܼܪܸܥܬܵܐ ܕܬܘܼܪܸܣ ܐܵܢܝܼ ܕܐܝܼܬܠܗܘܿܢ ܩܸܢܛܵܐ ܒܘܼܫ ܥܸܠܵܝܵܐ ܠܛܦܵܝܬܵܐ ܒܚܲܕܟܡܵܐ ܡܲܪܥܹ̈ܐ ܡܼܢ ܐ݇ܢܵܫܹ̈ܐ ܐ݇ܚܹܪ݇ܢܹ̈ܐ ܕܠܹܐ ܝܢܵܐ ܥܵܡܪܵܢܹ̈ܐ ܐܲܨܠܵܝܹ̈ܐ ܕܐܲܬܪܵܐ.
ܗܲܡܙܸܡܘܼܢ ܥܲܡ ܐܵܣܝܵܘܟܼܘܿܢ ܒܘܼܬ ܣܢܝܼܩܘܼܝܵܬܹ̈ܐ ܕܝܼܠܵܢܵܝܹ̈ܐ ܕܫܲܒܼܪܵܘܟܼܘܿܢ.
ܙܵܘܕܵܐ:
Immunisation for Aboriginal and Torres Strait Islander people | Australian Government Department of Health, Disability and Ageing (https://www.health.gov.au/topics/immunisation/when-to-get-vaccinated/immunisation-for-aboriginal-and-torres-strait-islander-people?language=und)
Immunisation for people with medical risk conditions | Australian Government Department of Health, Disability and Ageing (https://www.health.gov.au/topics/immunisation/when-to-get-vaccinated/immunisation-for-people-with-medical-risk-conditions)
ܓܵܪܲܓ ܡܥܲܪܩܸܠܸܢ ܠܵܗܿ ܡܚܲܣܢܵܢܘܼܬܵܐ ܐܸܢ ܫܲܒܼܪܝܼ ܡܸܪܥܝܵܐ ܝܠܹܗ ؟
ܡܵܨܝܵܢܬܵܐ ܝܠܵܗܿ ܡܚܲܣܢܵܢܬܵܐ ܕܝܲܢܩܹ̈ܐ ܘܫܲܒܼܪܹ̈ܐ ܫܲܝܢܵܐܝܼܬ ܘܡܲܥܒܕܵܢܵܐܝܼܬ ܐܵܢܝܼ ܕܐܝܼܬܠܗܘܿܢ ܫܥܵܠܵܐ ܘܩܵܪܬܵܐ ܦܫܝܼܛܹ̈ܐ ܘܠܲܝܬܠܗܘܿܢ ܚܲܡܚܲܡܬܵܐ، ܝܲܢ ܝܲܢܩܹ̈ܐ ܒܸܒܣܵܡܵܐ ܝܢܵܐ ܡܼܢ ܡܲܪܥܵܐ.
ܡܚܲܣܢܵܢܘܼܬܵܐ ܓܵܪܲܓ ܦܵܝܫܵܐ ܡܥܘܼܪܩܸܠܬܵܐ ܐܸܢ ܚܲܕ ܫܲܒܼܪܵܐ ܪܵܒܵܐ ܝܠܹܗ ܡܸܪܥܝܵܐ ܘܐܝܼܬܠܹܗ ܚܲܡܚܲܡܬܵܐ ܪܵܡܬܵܐ (ܥܸܠܸܠ ܡܼܢ 38.5 ܕܲܪ̈ܓܼܹܐ ܕ. (Celsius 
ܐܲܚܬܘܿܢ ܡܵܨܝܼܬܘܿܢ ܡܲܪܝܸܙܝܼܬܘܿܢ ܚܲܕ ܘܲܥܕܵܐ ܚܲܕ ܫܲܒܼܘܿܥܵܐ ܝܲܢ ܬܪܹ̈ܝܢ ܒܵܬ݇ܪ ܗܵܕܵܐ ܐܝܼܡܲܢ ܕܫܲܒܼܪܵܘܟܼܘܿܢ ܒܲܣܸܡ ܚܕܵܐ ܓܵܗܵܐ ܐ݇ܚܹܪ݇ܬܵܐ. ܐܸܢ ܐܝܼܬܠܵܘܟܼܘܿܢ ܫܸܟܘܼܬܵܐ، ܒܲܩܪܘܼܢ ܡܼܢ ܐܵܣܝܵܘܟܼܘܿܢ ܝܲܢ ܦܵܠܵܚܹ̈ܐ ܕܒܹܝܬ ܐܵܣܝܘܼܬܵܐ ܡܼܢ ܩܵܕ݇ܡ ܡܥܲܪܩܲܠܬܵܐ ܕܡܚܲܣܢܵܢܘܼܬܵܐ.
ܡܘܿܕܝܼ ܐܸܢ ܫܲܒܼܪܝܼ ܥܒܼܝܼܪܵܗܿ ܡܸܢܹܗ ܚܕܵܐ ܛܲܥܲܡܬܵܐ ܣܘܼܪܓܸܕܬܵܐ ؟
ܛܲܥܲܡܬܵܐ ܒܥܸܕܵܢܵܐ ܟܹܐ ܡܲܩܪܸܒܼܵܐ ܗܿܝ ܢܵܛܘܿܪܘܼܬܵܐ ܒܘܼܫ ܨܦܵܝܝܼ. ܐܝܼܢܵܐ ܐܸܢ ܫܲܒܼܪܵܘܟܼܘܿܢ ܠܲܒܵܬ݇ܪܵܐ ܝܠܹܗ ܒܛܲܥܲܡܝܵܬܹܗ ܗܵܣܵܢܵܝ ܝܼܠܵܗܿ ܬܲܡܲܡܬܵܐ ܕܛܘܼܥܵܡܹ̈ܐ. ܠܲܝܬ ܣܢܝܼܩܘܼܬܵܐ ܠܬܢܵܝܬܵܐ ܕܣܸܪܦܹ̈ܐ ܕܗܵܙܹܪܵܢ ܦܝܼܫܹ̈ܐ ܝܢܵܐ ܩܘܼܒܠܹ̈ܐ ܘܠܲܝܬ ܣܢܝܼܩܘܼܬܵܐ ܠܩܢܵܝܬܵܐ ܕܣܸܪܦܹ̈ܐ ܙܵܘܕܵܢܹ̈ܐ. ܗܲܡܙܸܡܘܼܢ ܥܲܡ ܡܙܲܘܸܕܵܢܵܐ ܕܡܚܲܣܢܵܢܘܼܬܵܘܟܼܘܿܢ ܒܘܼܬ ܚܘܼܪܙܵܐ ܕܬܲܡܲܡܬܵܐ ܕܛܘܼܥܵܡܹ̈ܐ.
ܝܼܢܵܐ ܟܠܲܝܗܝ ܡܚܲܣܢܵܢܘܼܝܵܬܹ̈ܐ ܕܫܲܒܼܪܘܼܬܵܐ ܡܲܓܵܢܵܝܹ̈ܐ ؟
ܛܘܼܥܵܡܹ̈ܐ ܕܝܼܢܵܐ ܪܘܿܬܝܼܢܵܐܝܼܬ ܡܘܼܚܫܸܚܹ̈ܐ ܩܵܐ ܫܲܒܼܪܵܘܟܼܘܿܢ ܬܚܘܿܬ ܚܘܼܪܙܵܐ ܐܲܬܪܵܝܵܐ ܕܡܚܲܣܢܵܢܘܼܬܵܐ ܝܼܢܵܐ ܡܲܓܵܢܵܝܹ̈ܐ ܐܸܢ ܫܲܒܼܪܵܘܟܼܘܿܢ ܝܼܠܹܗ ܚܫܝܼܚܵܐ ܩܵܐ ܡܹܕܝܼ ܟܹܐܪ (Medicare). ܐܵܣܝܵܘܟܼܘܿܢ ܒܲܠܟܵܐ ܫܵܩܹܠ ܡܸܢܵܘܟܼܘܿܢ ܚܲܕ ܦܘܼܪܥܵܢܵܐ ܕܡܵܠܘܿܟܼܘܼܬܵܐ.
ܫܲܒܼܪܹ̈ܐ ܕܥܵܡܪܵܢܹ̈ܐ ܐܲܨܠܵܝܹ̈ܐ ܕܐܲܬܪܵܐ ܘܚܵܝܵܢܹ̈ܐ ܕܓܲܙܲܪ̈ܝܵܬܹܐ ܕܬܘܼܪܸܥܬܵܐ ܕܬܘܼܪܸܣ ܘܫܲܒܼܪܹ̈ܐ ܕܐܝܼܬܠܗܘܿܢ ܐܲܝܟܲܢܘܵܬܹ̈ܐ ܐܵܣܝܵܝܹ̈ܐ ܕܝܼܠܵܢܵܝܹ̈ܐ ܒܲܠܟܵܐ ܦܵܝܫܝܼ ܡܘܼܚܫܸܚܹܐ ܕܩܲܒܠܝܼ ܛܘܼܥܵܡܹ̈ܐ ܒܘܼܫ ܙܵܘܕܵܐ ܡܵܓܲܢ.
ܐܵܦ ܓܵܘܣܵܢܹ̈ܐ ܘܥܵܒܼܪܵܢܹ̈ܐ ܠܐܲܬܪܵܐ ܒܐܘܼܪܚܵܐ ܕܚܘܼܪܙܵܐ ܐ݇ܢܵܫܵܝܵܐ ܡܵܨܝܼ ܕܩܵܢܝܼ ܡܲܓܵܢ ܚܲܕ ܡܸܢܝܵܢܵܐ ܕܛܘܼܥܵܡܹ̈ܐ ܕܫܲܒܼܪܘܼܬܵܐ ܥܒܼܝܼܪܹ̈ܐ ܡܸܢܲܝܗܝ.
ܙܵܘܕܵܐ:
Getting vaccinated | Australian Government Department of Health, Disability and Ageing (https://www.health.gov.au/topics/immunisation/getting-vaccinated)
Immunisation for infants and children | Australian Government Department of Health, Disability and Ageing (https://www.health.gov.au/health-topics/immunisation/when-to-get-vaccinated/immunisation-for-infants-and-children)  ܝܲܢ ܗܲܡܙܸܡܘܼܢ ܥܲܡ ܐܵܣܝܵܘܟܼܘܿܢ ܡܢܲܦܩܵܐ (ܕܒܲܝܬܘܼܬܵܐ) ܝܲܢ ܡܙܲܘܸܕܵܢܵܐ ܕܡܚܲܣܢܵܢܘܼܬܵܐ.
ܐܲܝܟܵܐ ܡܵܨܹܝܢ ܩܵܢܹܝܢ ܙܵܘܕܵܐ ܡܵܘܕܥܵܢܘܼܬܵܐ ܩܵܐ ܣܢܵܕܬܵܐ ܕܛܲܥܲܡܬܵܐ ܕܫܲܒܼܪܝܼ ؟
ܐܸܢ ܐܝܼܬܠܵܘܟܼܘܿܢ ܒܘܼܩܵܪܹ̈ܐ ܒܘܼܫ ܙܵܘܕܵܐ ܒܘܼܬ ܛܘܼܥܵܡܹ̈ܐ، ܐܲܟܸܕܘܼܢ ܕܗܲܡܙܸܡܝܼܬܘܿܢ ܥܲܡ ܐܵܣܝܵܘܟܼܘܿܢ، ܝܲܨܘܼܦܬܵܘܟܼܘܿܢ ܝܲܢ ܦܵܠܵܚܵܐ ܕܝܲܨܝܼܦܘܼܬܵܐ ܕܚܘܼܠܡܵܢܵܐ.
ܐܝܼܡܲܢ ܕܓܲܫܩܝܼܬܘܿܢ ܓܵܘ ܐܸܢܬܸܪܢܸܬ ܩܵܐ ܡܲܫܟܼܲܚܬܵܐ ܕܡܵܘܕܥܵܢܘܼܬܵܐ ܒܘܼܬ ܛܘܼܥܵܡܹ̈ܐ، ܐܲܟܸܕܘܼܢ ܕܡܲܦܠܸܚܝܼܬܘܿܢ ܡܲܒܘܼܥܹ̈ܐ ܬܟܼܝܼܠܹ̈ܐ ܕܒܸܢܝܹ̈ܐ ܝܢܵܐ ܥܲܠ ܫܘܼܪܵܪܵܐ ܥܸܠܡܵܝܵܐ. ܐܝܼܬ ܐܵܣܘܼܪܹ̈ܐ ܠܪܵܒܵܐ ܡܲܒܘܼܥܹ̈ܐ ܬܟܼܝܼܠܹ̈ܐ ܡܼܢ ܥܲܠ ܐܵܗܵܐ ܫܵܘܦܵܐ ܐܸܠܸܟܬܪܘܿܢܵܝܵܐ. 
ܐܸܢ ܐܝܼܬܠܵܘܟܼܘܿܢ ܒܘܼܩܵܪܹ̈ܐ ܒܘܼܫ ܙܵܘܕܵܐ ܝܲܢ ܒܵܥܝܼܬܘܿܢ ܦܲܨܲܠܬܵܐ ܕܡܵܘܕܥܵܢܘܼܬܵܐ ܒܘܼܫ ܙܵܘܕܵܐ ܩܵܐ ܕܗܲܝܸܪܵܐܠܵܘܟܼܘܿܢ ܕܫܵܩܠܝܼܬܘܿܢ ܚܲܕ ܦܘܼܣܩܵܢܵܐ ܒܘܼܬ ܛܲܥܲܡܬܵܐ، ܡܵܨܝܼܬܘܿܢ ܣܲܚܒܸܪܝܼܬܘܿܢ ܠܡܲܒܘܼܥܹ̈ܐ ܕܒܹܐܬܵܝܵܐ ܝܢܵܐ ܝܲܢ ܗܲܡܙܸܡܝܼܬܘܿܢ ܥܲܡ ܐܵܣܝܵܘܟܼܘܿܢ، ܝܲܨܘܼܦܬܵܘܟܼܘܿܢ ܝܲܢ ܦܵܠܵܚܵܐ ܕܝܲܨܝܼܦܘܼܬܵܐ ܕܚܘܼܠܡܵܢܵܐ ܩܵܐ ܡܵܘܕܥܵܢܘܼܬܵܐ ܒܘܼܫ ܙܵܘܕܵܐ. ܐܵܢܝܼ ܡܵܨܝܼ ܡܙܲܘܸܕܝܼ ܠܵܘܟܼܘܿܢ ܒܡܵܘܕܥܵܢܘܼܬܵܐ ܒܘܼܬ ܛܲܥܲܡܬܵܐ ܩܵܐܠܵܘܟܼܘܿܢ ܘܩܵܐ ܒܲܝܬܘܼܬܵܘܟܼܘܿܢ.
Sharing Knowledge About Immunisation website (https://skai.org.au/)
Questions about vaccination booklet (https://www.health.gov.au/resources/publications/questions-about-vaccination)
The Science of Immunisation booklet (https://science.org.au/our-work/resources-reports/reports-publications/science-immunisation-questions-answers)

